ธปท.ชี้สภาพคล่องแบงก์ตึงตัว
ธปท.เผยปี 54 สภาพคล่องตึงตัวมากขึ้น หลังสินเชื่อขยายตัวได้ดีกว่าเงินฝาก แต่ยังไม่สร้างปัญหาให้ระบบ เนื่องจากแบงก์ให้ความสำคัญกับการระดมเงินฝาก และตั๋วบีอีขยายตัวถึง 13%
9 ก.พ. 2555

ธปท.เผยปี 54 สภาพคล่องตึงตัวมากขึ้น หลังสินเชื่อขยายตัวได้ดีกว่าเงินฝาก แต่ยังไม่สร้างปัญหาให้ระบบ เนื่องจากแบงก์ให้ความสำคัญกับการระดมเงินฝาก และตั๋วบีอีขยายตัวถึง 13%
น.ส.นวพร มหารักขกะ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย(ธปท.) กล่าวว่า สินเชื่อโดยรวมขยายตัวได้ดีกว่าเงินฝาก ทำให้สภาพคล่องในระบบตึงตัวขึ้นบ้างแต่ยังไม่สร้างปัญหา เนื่องจากระบบธนาคารพาณิชย์มีการระดมเงินฝากได้ดี สะท้อนจากเงินรับฝากในปี 2554 ขยายตัว 6.8% จากปี 2553 ที่ขยายตัว 5.2% ขณะที่ตั๋วแลกเงิน(ตั๋วบี/อี)ขยายตัวสูงถึง 13% จากปี 2553 ที่ขยายตัวเพียง 8.3% เพราะธนาคารพาณิชย์ส่วนใหญ่ต้องเตรียมสภาพคล่องไว้รองรับการขยายตัวของสินเชื่อในระยะต่อไป
 “ถึงสภาพคล่องจะตึงตัวขึ้น แต่สินทรัพย์สภาพคล่องในระบบยังสูงกว่าสินทรัพย์ที่ต้องดำรงตามกฎหมาย 6% ของเงินฝาก ถึง 5.1 เท่าหรือประมาณ 2 ล้านล้านบาท ซึ่งเพียงพอที่จะรองรับการขยายตัวของสินเชื่อในระยะต่อไป จึงไม่คิดว่าสภาพคล่องจะเป็นปัญหาต่อระบบ อย่างไรก็ตามต้องดูการขยายตัวของสินเชื่อในช่วงไตรมาส 1 และ 2 ของปีนี้ประกอบด้วย ซึ่งถ้าสินเชื่อขยายได้ดีก็อาจจะตึงตัวขึ้น แต่เท่าที่ดูทุกแบงก์ให้ความสำคัญกับการระดมเงินฝากค่อนข้างมาก จึงไม่น่าจะมีปัญหา” น.ส.นวพรกล่าว